Rapport mill-Kummissjoni - It-18-il Rapport Annwali dwar l-Implimentazzjoni tal-Fondi Strutturali (2006) {SEK(2007) 1456} /* KUMM/2007/0676 finali */





[pic] | KUMMISSJONI TAL-KOMUNITAJIET EWROPEJ | Brussel 6.11.2007 KUMM(2007) 676 finali RAPPORT MILL-KUMMISSJONI It-18-il Rapport Annwali dwar l-Implimentazzjoni tal-Fondi Strutturali (2006) {SEK(2007) 1456} WERREJ 1. Introduzzjoni 3 2. Analiżi ta' l-Implimentazzjoni 4 3. Konsistenza u Koordinazzjoni 9 4. Valutazzjonijiet 10 5. Kontrolli 11 6. Kumitati li jassistu l-Kummissjoni 12 RAPPORT MILL-KUMMISSJONI It-18-il Rapport Annwali dwar l-Implimentazzjoni tal-Fondi Strutturali (2006) Dan ir-rapport huwa ppreżentat b'konformità ma' l-Artikolu 45(2) tar-Regolament (KE) Nru 1260/1999 li jistipula dispożizzjonijiet ġenerali dwar il-Fondi Strutturali. Hu jkopri l-attivitajiet tal-Fond Strutturali matul l-2006. Aktar informazzjoni ddettaljata hi disponibbli fid-dokument ta' ħidma ta' l-istaff tal-Kummissjoni (anness ma' dan ir-rapport). 1. INTRODUZZJONI Ittieħed pass importanti fl-2006 bl-adozzjoni tal-qafas leġiżlattiv għall-perjodu ta' programmazzjoni ta' l-2007-2013, madwar sentejn wara l-proposti inizjali tal-Kummissjoni ta' Lulju 2004. Il-qafas jinkludi r-regolament ġenerali[1], erba' regolamenti li jistabbilixxu regoli speċifiċi dwar il-Fond Ewropew għall-Iżvilupp Reġjonali (ERDF)[2], il-Fond Soċjali Ewropew (ESF)[3], il-Fond ta' Koeżjoni (CF)[4] u l-Grupp Ewropew għall-Kooperazzjoni Territorjali (EGTC)[5] flimkien mar-regolament ta' implimentazzjoni tal-Kummissjoni[6] fit-8 ta' Diċembru 2006. Bħala sinjal li programmi futuri se jiġu implimentati fi ħdan il-qafas tal-prijoritajiet Komunitarji, il-Linji Gwida Strateġiċi tal-Komunità (CSG) ġew adottati fis-6 ta' Ottubru 2006 biex poġġew l-istrateġija ta' Liżbona għall-iżvilupp u l-impjiegi bħala l-mira ċentrali tal-programmi ġodda tal-politika ta' koeżjoni. Ġiet introdotta għall-2007-2013 sensiela ta' riformi dwar l-immaniġġjar tal-programmi operattivi. F'termini ta' sistema ta' twassil, il-leġiżlazzjoni ttejbet u r-regoli ġew issimplifikati għall-immaniġġjar tal-politika ta' koeżjoni. B'mod partikulari hemm: - Sett wieħed ta' regoli ta' mmaniġġjar b'regolament implimentattiv wieħed tal-Kummissjoni għall-perjodu ta' programmazzjoni ta' l-2007-2013, li jieħu post 10 regolamenti għall-perjodu ta' programmazzjoni ta' l-2000-2006; - Sett wieħed ta' regoli ta' eliġibilità għan-nefqa bl-Istati Membri jagħmlu użu minn regoli ta' eliġibilità nazzjonali, aktar milli mir-regoli ta' eliġibilità Ewropea flimkien ma' regoli ta' eliġibilità nazzjonali; - Simplifikazzjoni ta' l-immaniġġjar finanzjarju li tagħti awtonomija usa' lill-awtoritajiet nazzjonali responsabbli għall-immaniġġjar tal-programmi operattivi; - Proporzjonalità miżjuda u simplifikazzjoni għas-sistemi ta' kontroll, u għall-programmi iżgħar (nefqa pubblika totali eliġibbli taħt is-750 miljun EUR u kofinanzjament Komunitarju taħt l-40 % tan-nefqa totali pubblika), ċerti rekwiżiti dwar l-arranġamenti ta' kontroll jistgħu jitwettqu minn entitajiet nazzjonali; - L-organizzazzjoni tal-politika ta' Żvilupp Rurali (iffinanzjata mill-EAFRD[7]) u mill-politiki tas-sajd (iffinanzjati mill-EFF[8]) minn issa 'l quddiem indipendenti mill-Fondi Strutturali abbażi tal-Fond Agrikolu Ewropew għall-Iżvilupp Rurali (li jpoġġi fuq l-istess linji r-regoli ta' l-immaniġġjar u tal-kontroll ma' dawk ta' l-ewwel pilastru tal-Politika Agrikola Komuni) u l-Fond Ewropew għas-Sajd. Dan jeħtieġ komplementarjetà effettiva bejn l-azzjonijiet ikkofinanzjati mill-istrumenti finanzjarji kollha kkonċernati (politiki ta' Koeżjoni, Żvilupp Rurali u Sajd); - Informazzjoni u komunikazzjoni mtejba maċ-ċittadini u ma' benefiċjarji potenzjali li jkollhom l-istess aċċess għall-informazzjoni dwar l-opportunitajiet ta' finanzjament; - Aktar dipendenza fuq tmexxija elettronika fil-prattika bl-iskambju ta' data bejn l-Istati Membri u l-Kummissjoni li jsir biss b'mod elettroniku. Barra minn hekk, għall-fażi ta' implimentazzjoni, u sabiex jiġu inklużi sorsi ġodda ta' sostenn u ta' kompetenza, il-Kummissjoni u l-istituzzjonijiet finanzjarji internazzjonali ppreparaw tliet inizjattivi konġunti: Jaspers (Assistenza Konġunta għall-Appoġġ tal-Proġetti fir-Reġjuni Ewropej) biex jassisti lit-tnax-il pajjiż benefiċjarju fil-preparamenti ta' proġetti prinċipali, Jeremie (Riżorsi Konġunti Ewropej għall-Intrapriżi Żgħar u Medji) biex jittejjeb l-aċċess ta' finanzjament għall-SMEs u jiżviluppa l-mikro-kreditu u Jessika (Appoġġ Konġunt Ewropew għall-Investiment Sostenibbli fiż-Żoni ta' l-Ibliet) biex jappoġġa l-investiment urban sostenibbli u riċiklat u l-iżvilupp fl-ibliet. Livell importanti ta' appoġġ fil-perjodu ġdid ta' programmazzjoni se jiġi mmirat lejn it-tisħiħ ta' l-amministrazzjonijiet u s-servizzi pubbliċi. Dan għandu jappoġġa l-modernizzazzjoni u l-iżvilupp ta' l-amministrazzjonijiet pubbliċi u tas-servizzi pubbliċi biex jissodisfaw aħjar l-aspettattivi taċ-ċittadini u tan-negozji u biex isaħħu wkoll ir-rwol tiegħu bħala fattur importanti ta' żvilupp soċjali u ekonomiku. 2. ANALIżI TA' L-IMPLIMENTAZZJONI 2.1. Implimentazzjoni tal-Baġit 2.1.1. ERDF L-implimentazzjoni tal-baġit fl-2006 kien sodisfaċenti ħafna u għall-Objettivi 1 u 2 u għall-inizjattivi tal-Komunità ġew impenjati 100 % tar-riżorsi disponibbli. Rigward il-pagamenti ta' approprjazzjonijiet intużaw 99.92 % tar-riżorsi disponibbli (99.65 % fl-2005). Il-livell maħsub għall-pagamenti ta' approprjazzjonijiet għall-ERDF ta' l-2006 tnaqqas għal EUR 2.8 biljun matul is-sena sabiex tiġi kkunsidrata s-sospensjoni temporarja tar-rikjesti ta' pagament minn Spanja u r-Renju Unit (li jammontaw għal EUR 2.3 biljun) billi għadha pendenti l-implimentazzjoni tal-pjanijiet ta' azzjoni biex jittejbu l-aspetti tas-sistemi ta' mmaniġġjar u ta' kontroll, u minħabba l-previżjoni ta' żbalji magħmulin mill-UE-10. Impenji minn snin preċedenti li għalihom pagamenti kien għad iridu jsiru[9] ammontaw għal EUR 45.8 biljun fl-aħħar ta' l-2006 (imqabbla ma' EUR 39.1 biljun fl-2005). Rigward l-applikazzjoni tar-regola n+2, fl-aħħar ta' l-2006 u fir-rigward ta' l-impenji ta' l-2000, 2001, 2002, 2003 u 2004, EUR 1 biljun ma tħallsux fil-bidu ta' l-2007. Madankollu, minħabba l-eċċezzjonijiet li jistgħu jingħataw għar-regola n+2 (f'każijiet li jinvolvu deċiżjonijiet dwar l-għajnuna statali, proġetti ewlenin, eċċ.), il-kalkolu tar-riżorsi bir-riskju ta' diżimpenn, minħabba li dawn ma kinux il-kawża ta' pagamenti, hu bil-bosta iżgħar u jammonta għal EUR 162 miljun (0.0018 % ta' l-impenji totali). 2.1.2. ESF L-implimentazzjoni tal-baġit fl-2006 kienet ukoll sodisfaċenti ħafna. 99.97 % ta' l-approprjazzjonijiet ta' impenn ġew implimentati fl-2006 (imqabbla ma' 99.93 % fl-2005). Rigward il-pagamenti, 99.87 % ta' l-approprjazzjonijiet twettqu (99.86 % fl-2005). Il-pagamenti totali pendenti għall-impenji fit-tmiem ta' l-2006 kienu ta' EUR 22.96 biljun (pagamenti pendenti mqabbla ma' EUR 20.74 biljun fl-2005), li minnhom EUR 22.76 biljun kienu għall-perjodu attwali tal-programmazzjoni ta' l-ESF (EUR 20.44 biljun fl-2005). Il-pagamenti pendenti ta' perjodi ta' programmazzjoni ta' l-ESF li saru aktar qabel naqsu b'mod sinifikattiv minn EUR 304.7 miljun fit-tmiem ta' l-2005 għal EUR 204.6 miljun fl-aħħar ta' l-2006 (-32.8 %). Rigward l-applikazzjoni tar-regola n+2, fi tmiem ta' l-2006 għall-impenji ta' l-2000, 2001, 2002, 2003 u 2004, 19-il programm kienu involuti li għalihom kien propost total ta' EUR 129.31 miljun mill-ESF (0.19 % mit-total ta' l-ESF). Għal dawn il-programmi l-Kummissjoni fetħet negozjati ('il-proċedura kontradittorja') ma' l-Istati Membri. Fit-tmiem ta' din il-proċedura biss jistgħu jiġu mħabbra l-ammonti li jridu jiġu diżimpenjati. 2.1.3. EAGGF Il-baġit ta' l-2006 ntuża kollu f'termini kemm ta' l-impenji kif ukoll ta' l-approprjazzjonijiet ta' pagamenti (rispettivament 99.3 % u 108.5 % tal-baġit ivvotat inizjalment). Iċ-ċifri għall-pagamenti twettqu għall-fatt li l-baġit ta' l-approprjazzjonijiet ta' pagamenti żdied EUR 360 miljun f'Diċembru 2006. B'paragun ma' l-2005, kienu kommessi EUR 207 miljun iżjed u tħallsu 2 miljuni EUR iżjed. Il-pagamenti ammontaw għal EUR 3 589 miljun, li minnhom EUR 3 562.1 miljun għall-programmi 2000-2006 (Objettiv 1: EUR 3 193.0 miljun; Leader+: EUR 361.1 miljun; Peace: EUR 8.1 miljun) u EUR 26.9 miljun għall-għeluq ta' 45 programm mill-perjodu ta' programmazzjoni ta' l-1994-1999. Impenji pendenti ta' l-EAGGF fit-tmiem ta' l-2006 ammontaw għal EUR 7 635 miljun (imqabbla ma' EUR 7 085 miljun fl-2005), li minnhom EUR 7 288 miljun jikkorrispondu ma' programmi ta' l-2000-2006. L-implimentazzjoni tar-regola n+2 għall-impenji ta' l-2003 rriżultat f'diżimpenn ta' EUR 9.3 miljuni. 2.1.4. FIFG B'kollox, 99.58 % ta' l-approprjazzjonijiet ta' impenn u 84.16 % ta' l-approprjazzjonijiet ta' pagament kienu implimentati. Ir-rata tal-pagament kienet ta' 86.23 % fir-reġjuni ta' l-Objettiv 1 u 79.06 % fir-reġjuni li mhumiex fl-Objettiv 1. Il-pagamenti totali pendenti ta' impenji għall-FIFG għall-perjodu ta' programmazzjoni ta' l-2000-2006 ammontaw għal EUR 1 336 miljun fl-2006 (imqabbla ma' EUR 1 111 miljun fl-2005). Rigward l-applikazzjoni tar-regola n+2, fit-tmiem ta' l-2006 u fir-rigward ta' l-impenji ta' l-2000, 2001, 2002, 2003 u 2004, 9 programmi kienu involuti li għalihom total ta' EUR 22 miljun kienu f'riskju. Għal dawn il-programmi l-Kummissjoni fetħet il-proċedura kontradittorja ma' l-Istati Membri. Fit-tmiem ta' din il-proċedura biss jistgħu jiġu mħabbra b'mod definittiv l-ammonti li jridu jiġu diżimpenjati. 2.2. Implimentazzjoni tal-Programm 2.2.1. Objettiv 1 In-nefqa tal-programmi ta' l-Objettiv 1 segwiet l-istess mogħdija bħall-2005. Il-programmi ta' l-Objettiv 1 kkonċentraw l-investiment fuq proġetti ta' infrastruttura bażika (41.6 %), fejn aktar min-nofs (54.4 %) ta' l-investimenti kollha f'din il-kategorija ntefqu fuq l-infrastruttura tat-trasport. Aktar minn terz (33.5 %) tar-riżorsi ta' Objectiv 1 ġew investiti fl-ambjent produttiv, fejn il-prijorità tkompli tkun l-għajnuna lill-SMEs u lis-settur tas-snajja' (30 %). Proġetti mmirati għar-riżorsi umani ħadu 23.2 % tar-riżorsi fir-reġjuni ta' l-Objettiv 1. L-oqsma prinċipali ta' l-attività kienu, kważi indaqs, politiki tas-suq tax-xogħol (31.6 %) u l-edukazzjoni u t-taħriġ vokazzjonali (31 %). 2.2.2. Objettiv 2 Fir-reġjuni li jaqgħu taħt l-Objettiv 2, l-attenzjoni prinċipali tal-programmi kompliet tkun l-ambjent produttiv, b'aktar minn nofs ir-riżorsi finanzjarji kollha (56.3 %) allokati lil din il-kategorija. F'dan il-qasam kienet predominanti l-assistenza lill-SMEs u s-settur tas-snajja' (56.5 %). It-tieni qasam l-aktar importanti ta' attività kien l-infrastruttura bażika, b'29.1 % tar-riżorsi kollha ta' l-Objettiv 2. Kontrarjament għall-programmi ta' l-Objettiv 1, l-aktar qasam importanti f'termini finanzjarji kien l-ippjanar u riabilitazzjoni taż-żoni industrijali (44.6 %). Fil-kategorija tar-riżorsi umani (10.2 % ta' l-investiment kollu fir-reġjuni li jaqgħu taħt l-Objettiv 2), il-flessibilità tal-forza tax-xogħol, l-attività intraprenditorjali, l-innovazzjoni, l-informazzjoni u t-teknoloġiji tal-komunikazzjoni kienu l-oqsma prinċipali ta' investiment (31.6 %). 2.2.3. Objettiv 3 L-enfażi prinċipali tal-programm ESF fl-2006 kompliet tkun fuq is-sostenn għall-Istrateġija Ewropea għall-Impjiegi, miżuri partikulari mmirati biex jittejbu l-impjegabilità fis-suq tax-xogħol (31 % tan-nefqa), tagħlim matul il-ħajja (27 %) u opportunitajiet indaqs (6 %), filwaqt li miżuri biex tiġi promossa l-intraprenditorija baqgħu stabbli (19 %) iżda 'l isfel mill-livell ipproponut mid-dokumenti ta' programmazzjoni (21 %). Barra minn hekk, kienet għadha tidher differenza fl-implimentazzjoni finanzjarja ta' programmi bejn l-UE-15, fejn programmi li ilhom stabbiliti komplew jiġu implimentati, u l-UE-10, fejn xi Stati Membri qed jesperjenzaw diffikultajiet konsiderevoli fit-twettiq ta' ċerti proġetti u miżuri. 2.2.4. L-attività tas-sajd barra Objettiv 1 Ir-rata għat-titjib strutturali fis-settur ta' l-industrija tas-sajd imxiet 'il quddiem fl-2006. Dan deher fl-implimentazzjoni finanzjarja tal-programmi operattivi ta' l-FIFG, li kkontribwew biex jitwettqu l-għanijiet tal-politiki komuni ta' l-industrija tas-sajd. 2.2.5. Inizjattivi tal-Komunità 2.2.5.1. Interreg L-implimentazzjoni tal-81 programm Interreg III jew dawk marbuta mal-viċinat imxiet ferm 'il quddiem fl-2006 fit-tkomplija ta' l-għan tagħhom biex jitnaqqas l-impatt ekonomiku negattiv tal-fruntieri u biex tiġi promossa l-kooperazzjoni. Matul il-perjodu mill-2000 sa l-2006, il-81 programm Interreg III jew dawk marbuta mal-viċinat għażlu madwar 13 000 proġett u netwerks. Għal xi programmi, kienu meħtieġa tibdiliet minħabba t-tkabbir u/jew l-integrazzjoni tal-kunċett ta' l-programm il-ġdid tal-Viċinat ta' l-Unjoni. Id-diżimpenji N+2 u l-aġġornamenti tal-valutazzjoni f'nofs it-term ikkontribwew għal aktar tibdil lill-programm fis-sentejn ta' wara. 2.2.5.2. Equal Fl-2006, kompla jsir progress tajjeb fl-implimentazzjoni tas-27 programm u aktar minn 3 300 proġett taħt Equal. Taħt ir-regola n+2, sitt Stati Membri ma setgħux jużaw parti mill-impenn baġitarju ta' l-2004. Sabiex isir użu massimu mir-riżultati tal-programmi Equal u biex tiġi ppreparata l-integrazzjoni ta' Equal fil-ġenerazzjoni li jmiss tal-programmi operattivi, il-Kummissjoni u l-Istati Membri ħadmu f'partenarjat matul l-2006 dwar kwistjonijiet bħalma huma t-trattament tar-refuġjati li jfittxu kenn politiku, id-diversità, l-impjiegi taż-żgħażagħ, dawk li wettqu xi offiżi, l-ekonomija soċjali, il-ħolqien inklużiv ta' kummerċ, il-mezzi tax-xandir u d-diskriminazzjoni, il-prinċipji ta' l-immaniġġjar (partenarjat, kooperazzjoni tranżnazzjonali, innovazzjoni u integrazzjoni tas-sessi). 2.2.5.3. Urban Fl-2006, l-għoxrin netwerk tematiċi u s-sitt gruppi ta' ħidma mwaqqfa fi ħdan il-qafas ta' Urban komplew l-isforzi tagħhom biex jippromwovu l-aħjar prattiċi u l-iskambju ta' informazzjoni. Tlettax-il netwerk temmew dan ix-xogħol u konferenza finali kienet organizzata biex tippreżenta r-riżultati u r-rakkomandazzjonijiet tagħhom. Rapport dwar ir-"rwol ta' l-ibliet fl-iżvilupp ta' distretti żvantaġġati", ibbażat fuq l-esperjenza ta' l-ibliet, inkiteb taħt l-awspiċju tal-Presidenza Ġermaniża. 2.2.5.4. Leader 73 programm LEADER+ ġew approvati għall-perjodu 2000-2006. Mid-938 Grupp ta' Azzjoni Lokali (LAGs) proposti, intgħażlu finalment 892. 2.2.6. Azzjonijiet innovattivi 2.2.6.1. ERDF Madwar 181 programmi reġjonali għall-azzjonijiet innovattivi ġew approvati għall-perjodu 2000-2006. Sat-tmiem ta' l-2006 ħamsa u disgħin programm twasslu għal konklużjoni. Dan irriżulta fl-identifikazzjoni ta' 40 proġett bħala l-aħjar eżempji ta' l-aħjar prattika għall-propagazzjoni lil reġjuni oħra (pereżempju, permezz ta' l-Inforegio websajt). Jeħtieġ jitfakkar li l-programmi huma organizzati madwar it-temi li ġejjin: għerf u innovazzjoni teknoloġika, soċjetà ta' l-informazzjoni u żvilupp sostenibbli. 2.2.6.2. ESF Matul is-sena ġew finalizzati 37 proġett relatati ma' l-Istrateġiji għall-Impjiegi Lokali. Fl-2006, 19-il proġett intgħażlu fit-tieni rawnd tas-sejħa għal proposti dwar “Avviċinamenti innovattivi għall-immaniġġjar tal-bidla”. Flimkien ma' 61 proġett fis-seħħ magħżulin f'rawnds li saru qabel, dawn jindirizzaw żewġ kwistjonijiet ta' prijorità: immaniġġjar ta' ristrutturazzjoni u mmaniġġjar tal-bidla demografika. Bl-għan li jiġu integrati r-riżultati, sitt proġetti ntgħażlu fit-tieni rawnd tas-sejħa dwar "Trasferiment u propagazzjoni ta' l-innovazzjoni mill-proġetti ta' l-Artikolu 6 ta' l-ESF". 2.2.6.3. FIFG Disa' proġetti twasslu għal konklużjoni fl-2006. Wara l-valutazzjoni ex post ta' l-2005 tal-proġetti għall-azzjoni innovattiva fis-settur ta' l-industrija tas-sajd, ġie deċiż li ma tiġix imnedija s-sejħa għall-proposti fl-2006. Il-valutazzjoni weriet li l-valur miżjud globali ta' l-UE ta' dawn il-proġetti kien pjuttost limitat. Il-karatteristiċi prinċipali ta' l-azzjoni innovattiva – innovazzjoni, netwerking u kooperazzjoni tranżnazzjonali – ġew, madankollu, inklużi fir-Regolamenti tal-Fond Ewrpew għall-Industrija tas-Sajd. 3. KONSISTENZA U KOORDINAZZJONI 3.1. Konsistenza ma' politika oħra tal-Komunità 3.1.1. Il-Kompetizzjoni Skond ir-Regolament (KE) Nru 1260/99 l-Istati Membri huma mitluba li jivverifikaw li l-operazzjonijiet kollha huma skond il-leġiżlazzjoni tal-KE, inkluż ir-regoli dwar l-għajnuna statali. Tittieħed azzjoni xierqa fejn il-Kummissjoni tiġi informata dwar, jew fejn jinwera bil-verifiki, li seħħ xi ksur tal-leġiżlazzjoni tal-KE. Biex tiġi pprovduta trasparenza sħiħa, l-Istati Membri jindikaw l-iskemi ta' għajnuna statali li għalihom l-assistenza mill-Fondi Strutturali tkun qed tintuża fil-programmi tagħhom. Il-maġġoranza ta' l-iskemi ta' għajnuna reġjonali spiċċaw fil-31 ta' Diċembru 2006. Linji gwida ġodda japplikaw mill-1 ta' Jannar 2007 bl-għan li tittejjeb kemm l-effiċjenza ta' l-għajnuna statali kif ukoll iż-żieda tat-trasparenza u s-sempliċità ta' l-operat. 3.1.2. Is-suq intern Skond ir-Regolament (KE) Nru 1260/99, l-Istati Membri huma mitluba li jivverifikaw li l-operazzjonijiet iffinanzjati mill-Fondi jikkonformaw mad-Direttivi dwar l-Akkwist Pubbliku ta' l-UE. Meta l-Kummissjoni tiġi infurmata dwar xi ksur tal-leġiżlazzjoni tal-KE jew fejn il-verifika turi li dan huwa l-każ, tittieħed azzjoni xierqa. Fil-kuntest tal-programmazzjoni l-Kummissjoni teħtieġ informazzjoni mill-Istati Membri fir-rapporti annwali tal-programmi. Id-Direttorati Ġenerali għall-Politika Reġjonali u għas-Suq Intern ikkontribwixxew biex jiġi ċċarat it-trattament legali tal-konċessjonijiet li juru dati qabel is-sħubija ta' l-Istati Membri l-ġodda, fl-1 ta' Mejju 2004, u li ma kinux konformi ma' l- acquis tal-KE. Qafas regolatorju ġdid għal-liġi ta' l-akkwist pubbliku ġie introdott sabiex jipprovdi ċertezza legali akbar kemm għas-servizz privat kif ukoll għas-settur pubbliku. 3.1.3. L-ambjent L-enfasi prinċipali kienet li jintużaw azzjonijiet adatti skond il-programmi tal-politika ta' koeżjoni biex jappoġġaw il-konformità ma' l- Acquis tal-Komunità fil-qasam ta' l-ilma urban mormi, tal-provvista ta' l-ilma u ta' l-immaniġġjar ta' l-iskart. L-eko-innovazzjoni u r-rijabilitazzjoni ta' ħamrija mniġġsa kienu oqsma importanti oħra ta' investiment. Il-promozzjoni ta' żvilupp sostenibbli twettqet permezz ta' investimenti fi trasport u enerġija li jħarsu l-ambjent, bl-introduzzjoni ta' kriterji ambjentali fl-għażla tal-proġett, u billi ġiet żgurata b'mod attiv il-konformità tal-proġetti mal-leġiżlazzjoni ambjentali. 3.1.4. It-trasport Il-programmi ta' koeżjoni għadhom is-sors ewlieni ta' l-appoġġ Komunitarju għat-twettiq tal-prijoritajiet Komunitarji fit-trasport. Għalhekk, l-enfasi prinċipali kienet fuq l-appogg għall-investiment li jimxi mal-politika Ewropea tat-trasport. Għal lista tal-proġetti ewlenin appoġġati f'dan il-qasam mill-ERDF, ara Parti 3 ta' l-Anness. 3.1.5. L-ugwaljanza bejn is-sessi F'Marzu 2006, il-Kummissjoni adottat "Pjan għall-Ugwaljanza bejn in-Nisa u l-Irġiel", li jkopri l-perjodu bejn l-2006-2010, li jirrifletti l-impenn tal-Kummissjoni dwar din il-kwistjoni u jkopri l-politiki esterni u interni kollha ta' l-UE. Il-pjan jiddefinixxi sitt oqsma ta' prijoritajiet għall-azzjoni ta' l-UE dwar l-ugwaljanza bejn is-sessi. Hu mfassal biex titjib il-governanza billi jiġu studjati l-possibbiltajiet li jiġi żviluppat il-baġit għas-sessi fil-livell ta' l-UE, b'mod partikulari fil-Fondi Strutturali fi ħdan il-possibbiltajiet ta' mmaniġġjar maqsum għall-perjodu l-ġdida. 3.2. Koordinazzjoni ta' strumenti 3.2.1. Il-Fondi Strutturali u l-Fond ta' Koeżjoni Fl-2006, qabel l-aħħar tkabbir tar-Rumanija u tal-Bulgarija fl-1 ta' Jannar 2007, fejn l-Istati Membri kollha bbenefikaw mill-appoġġ tal-Fondi Strutturali, kien hemm 13-il Stat Membru li kienu qed jibbenefikaw ukoll mill-Fond ta' Koeżjoni li jappoġġa lill-pajjiżi anqas prosperi. Il-Fondi Strutturali ġew ikkoordinati b'attenzjoni bejniethom, u vis-à-vis il-Fond ta' Koeżjoni (l-ERDF b'mod partikulari), biex jiġi evitat l-irdoppjar fl-appoġġ tal-proġetti. 3.2.2. Il-Fondi Strutturali u l-EIB/EIF Fl-2006 Jaspers (Assistenza Konġunta għall-Appoġġ tal-Proġetti fir-Reġjuni Ewropej), faċilità ġdida ta' assistenza biex tassisti lill-Istati Membri l-ġodda ħalli jippreparaw proġetti ewlenin, bdiet l-operat tagħha. Pjanijiet ta' azzjoni (programmi ta' ħidma) għall-2006 kienu miftehma ma' ħdax mit-tnax-il pajjiż benefiċjarju. Il-Kummissjoni u l-Grupp ta' l-EIB qablu wkoll li jniedu inizjattiva konġunta – Jeremie (Riżorsi Konġunti Ewropej għall-Intrapriżi Żgħar u Medji) – biex jittejjeb l-aċċess finanzjarju għall-SMEs u jiġi żviluppat mikro-kreditu għall-perjodu ta' programmazzjoni li jmiss. Inizjattiva oħra, Jessica (Appoġġ Konġunt Ewropew għall-Investiment Sostenibbli fiż-Żoni ta' l-Ibliet), ġiet stabbilita ma' l-EIB u mal-Bank ta' l-Iżvilupp tal-Kunsill ta' l-Ewropa biex tappoġġa l-investiment urban sostenibbli u l-iżvilupp fl-ibliet fl-UE mill-Fondi Strutturali. Permezz ta' Jessica, awtoritajiet ta' mmaniġġjar fl-Istati Membri għandhom l-opportunità li jagħmlu użu minn wħud mill-allokazzjonijiet tagħhom tal-Fond Strutturali biex jinvestu fil-Fondi għall-Iżvilupp Urban (l-UDFs) u biex jirriċiklaw dawn ir-riżorsi għal aktar rawnds ta' investiment f'żoni urbani. JEREMIE u JESSICA jirrappreżentaw xaqlib kulturali għall-politika ta' koeżjoni, jipprovaw jitbiegħdu minn dipendenza esklużiva fuq għotjiet billi jmorru lejn l-użu ta' forom ta' assistenza li terġa' titħallas lura. 4. VALUTAZZJONIJIET Fl-2006 l-Kummissjoni wettqet valutazzjonijiet strateġiċi u tematiċi biex tappoġġa t-teħid tad-deċiżjonijiet taħt il-politika ta' koeżjoni. Barra minn dan, ir-rapporti fil-qosor tagħha analizzaw il-kwalità u r-riżultati tal-valutazzjonijiet imwettqa mill-Istati Membri. Inkarigu importanti ieħor għall-Kummissjoni kien li tipprovdi gwida metodoloġika lill-Istati Membri u li torganizza skambji ta' esperjenza. 5. KONTROLLI 5.1. ERDF Għall-perjodu ta' programmazzjoni ta' l-1994-1999, verifiki ta' l-għeluq tlestew fuq kampjun ta' 56 programm li jkopru lill-UE-15 kollha. Ix-xogħol fl-2006 involva t-tlestija tas-segwitu tal-verifiki kollha, it-twassil għall-pożizzjonijiet finali dwar il-korrezzjonijiet li kellhom jiġu applikati u t-tnedija tal-proċeduri ta' korrezzjonijiet finanzjarji fejn applikabbli. Għall-perjodu ta' l-2000-2006, ix-xogħol ta' verifika mwettaq fl-2006 kkonsista f'85 missjoni fuq il-post li koprew kemm il-verifiki tas-sistemi kif ukoll l-ittestjar sostantiv fuq 332-il operazzjoni. Ix-xogħol ta' verifika mwettaq avvanza b'mod sostantiv il-livell ta' sigurtà fir-rigward tas-sistemi ta' operazzjoni fl-Istati Membri u, f'ċerti każijiet, wettaq titjib importanti permezz ta' l-implimentazzjoni tal-pjanijiet ta' azzjoni. Sa tmiem l-2006, għall-UE-15, twettaq total ta' 126 missjoni ta' verifika li kopra 61 programm jew 22.1 % tan-numru tal-programmi prinċipali u URBAN u 52.6 % tar-riżorsi disponibbli ta' l-ERDF. Għall-UE-10, fi tmiem l-2006, twettqu 28 missjoni ta' verifika li jirrappreżentaw verifiki ta' 9 programmi jew 45 % tan-numru tal-programmi prinċipali u 65.5 % tal-kontribuzzjoni deċiża ta' l-ERDF. F'dak li jirrigwarda INTERREG, fl-2006, 5 programmi ġew verifikati li jirrappreżentaw 28 % ta' l-impenji ta' l-ERDF. 5.2. ESF Matul l-2006, 69 missjoni ta' verifika ġew organizzati mill-Kummissjoni: 53 missjoni ta' verifika tas-sistema fuq l-2000-2006 flimkien ma' 16-il verifika ta' għeluq fuq l-1994-1999. Minn total ta' 237 programm tal-Fond Soċjali Ewropew, 123 ġew koperti mill-Kummissjoni, b'enfasi fuq dawk li kienu assessjati bħala programmi b'riskju għoli. B'kollox, 34 programm assessjati bħala b'riskju għoli ġew ivverifikati fl-2006, inkluż 10 programmi ġodda. Kull Stat Membru minbarra l-Lussemburgu saritlu żjara. F'ħames Stati Membri twettqet verifika ta' segwitu. Fl-2006, 12-il proċedura ta' korrezzjoni finanzjarja u 14-il pjan ta' azzjoni kienu miftiehma. 5.3. EAGGF Sal-bidu ta' l-2006, il-programm ta' verifika ex-post ippjanat għall-1994-1999 kien tlesta. Programmi li jammontaw għal 32 % tan-nefqa totali ġew ivverifikati f'din l-azzjoni. Għaddejjin numru ta' proċeduri ta' korrezzjoni finanzjarja: laqgħat bilaterali ġew organizzati ma' l-Istati Membri fl-2006 dwar 18-il programm. Erba' deċiżjonijiet ta' korrezzjoni finanzjarja li jkopru ħames programmi ġew adottati mill-Kummissjoni matul is-sena. Total ta' 21 programm, li jkopru 38 % tan-nefqa ppjanata, ġew ivverifikati matul is-sena għall-perjodu 2000-2006 (UE-25). Sat-tmiem ta' l-2006 ġew ivverifikati total ta' 73 mill-152 programm approvat għall-EAGGF – Taqsima tal-Gwida. 5.4. FIFG Total ta' sitt kontrolli fil-post twettqu fl-2006 għall-FIFG. Tlieta minn dawn il-missjonijiet kienu biex jivverifikaw u jsegwu t-tħaddim effettiv tas-sistemi ta' mmaniġġjar u ta' kontroll għall-perjodu 2000-2006, ikkumbinat ma' kontrolli kampjun fl-Italja, il-Polonja u l-Iżvezja. Żewġ missjonijiet oħra twettqu fi Franza u l-Portugall u kkonċernaw verifiki tas-sistemi kkumbinati ma' kontrolli kampjun biex jiġi vverifikat it-tħaddim effettiv tas-sistemi ta' mmaniġġjar u ta' kontroll għall-programmi operattivi taħt l-Objettiv 1. 5.5. OLAF Matul l-2006 OLAF wettqet 44 missjoni fl-Istati Membri marbuta ma' miżuri kofinanzjati mill-Fondi Strutturali. Xi 30 minn dawn il-missjonijiet ikkonċernaw kontrolli fuq il-post[10], filwaqt li 14 saru għall-għanijiet oħra, eż. biex tinġabar informazzjoni jew biex jiġu assistiti amministrazzjonijiet nazzjonali jew awtoritajiet ġudizzjarji. Fost il-problemi identifikati kien hemm każijiet ta' dikjarazzjonijiet u fatturazzjoni foloz u nuqqas ta' rispett għar-regoli ta' l-akkwist pubbliku. Fl-2006, l-Istati Membri infurmaw lill-Kummissjoni, b'konformità mar-Regolament (KE) Nru 1681/94, b'madwar 2 988 notifika ta' irregolaritajiet li jinvolvu EUR 516 697 561 miljun li affettwaw miżuri kofinanzjati tal-perjodi ta' programmazzjoni ta' l-1994-1999 u l-2000-2006. In-numru ta' notifiki kellhom tnaqqis ħafif meta mqabbla ma' l-2005, probabbilment bħala riżultat tal-modifiki introdotti mar-Regolament (KE) Nru 2035/2005[11] u b'mod partikulari ż-żieda tal-limitu għar-rapportar ta' irregolaritajiet minn EUR 4 000 għal EUR 10 000. Madankollu, żdiedu l-ammonti finanzjarji kkonċernati. Iċ-ċifri juru għarfien miżjud u rapportar aħjar mill-Istati Membri b'konfomità ma' l-obbligi tal-liġi Komunitarja. 6. KUMITATI LI JASSISTU L-KUMMISSJONI 6.1. Kumitat dwar l-Iżvilupp u l-Konverżjoni tar-Reġjuni (CDCR) Fl-2006 s-CDCR kien ikkunsultat dwar assistenza teknika bl-inizjattiva jew f'isem il-Kummissjoni u dwar emendi tar-Regolament tal-Kummissjoni (KE) Nru 448/2001. Kumitat ġdid għall-Koordinazzjoni tal-Fondi (COCOF) ġie stabbilit bl-Artikolu 103 tar-Regolament (KE) Nru 1083/2006 li daħal fis-seħħ fl-1 ta' Awissu 2006. Kien ikkunsultat bħala kumitat ta' mmaniġġjar dwar ir-regoli għall-implimentazzjoni tar-Regolament tal-Kunsill (KE) Nru 1083/2006 u dwar il-metodu għal kalkolu tan-nefqa strutturali pubblika u ekwivalenti għall-għanijiet addizzjonali. Il-Kumitat kien ikkunsultat bħala kumitat konsultattiv dwar il-lista ta' oqsma eliġibbli taħt l-Objettiv Ewropew tal-Kooperazzjoni Territorjali, metodoloġija ta' analiżi ta' kemm jaqbel, linji gwida li jikkonċernaw il-metodoloġija ta' valutazzjoni u l-allokazzjoni ta' assistenza teknika bl-inizjattiva jew f'isem il-Kummissjoni. 6.2. Il-Kumitat ESF Il-Kumitat iddiskuta firxa wiesgħa ta' kwistjonijiet relatati kemm għall-implimentazzjoni tal-perjodu ta' programmazzjoni ta' l-2000-2006 ta' l-ESF kif ukoll għall-preparazzjonijiet għall-perjodu ta' programmazzjoni ta' l-2007-2013. Il-Kumitat eżamina kwistjonijiet li jikkonċernaw ir-regolamenti l-ġodda għall-2007-2013 inkluż l-appoġġ ta' l-ESF lill-edukazzjoni u t-taħriġ, is-saħħa, l-antiċipazzjoni, l-immaniġġjar tal-bidla u r-ristrutturazzjoni, l-imsieħba soċjali u l-migranti, u l-integrazzjoni tal-prinċipji ta' EQUAL. 6.3. Kumitat dwar l-Istrutturi Agrikoli u l-Iżvilupp Rurali (STAR) Il-Kumitat STAR iltaqa' 12-il darba fl-2006 u ta opinjonijiet favorevoli dwar 31 emendi ta' programmi ta' żvilupp rurali li jaqgħu taħt l-Artikolu 44(2) tar-Regolament tal-Kunsill (KE) Nru 1257/1999 u 6 emendi għall-programmi ta' żvilupp rurali li jaqgħu taħt l-Artikolu 4 tar-Regolament tal-Kunsill (KE) Nru 1268/1999. 6.4. Kumitat dwar Strutturi għall-Industrija tas-Sajd u l-Akkwakultura (CSFA) Fl-2006, il-Kumitat ġie kkonsultat dwar numru ta' kwistjonijiet: l-abbozz tad-dokument ta' ħidma dwar il-valutazzjoni ex ante għall-programmi operattivi tal-Fond Ewropew għas-Sajd; l-abbozz tad-dokument ta' ħidma dwar l-indikaturi għall-monitoraġġ u l-valutazzjoni tal-programmi operattivi tal-Fond Ewropew ta' l-Industrija tas-Sajd; l-abbozz tar-Regolament tal-Kummissjoni li jistabbilixxi regoli ddettaljati għall-implimentazzjoni tar-Regolament tal-Kunsill (KE) Nru 1198/2006 dwar il-Fond Ewropew għas-Sajd. L-abbozz tal-kodifikazzjoni tar-Regolament tal-Kummissjoni (KE) Nru 908/2000 tat-2 ta' Mejju 2000 li jistabbilixxi regoli dettaljati għall-kalkolu ta' l-għajnuna mogħtija mill-Istati Membri lill-organizzazzjonijiet ta' produtturi fis-settur tas-sajd u l-akkwakultura [1] Ir-Regolament (KE) Nru 1083/2006, ĠU L 210, 31.7.2006, p. 25. [2] Ir-Regolament (KE) Nru 1080/2006, ĠU L 210, 31.7.2006, p. 1. [3] Ir-Regolament (KE) Nru 1081/2006, ĠU L 210, 31.7.2006, p. 12. [4] Ir-Regolament (KE) Nru 1084/2006, ĠU L 210, 31.7.2006, p. 79. [5] Ir-Regolament (KE) Nru 1082/2006, ĠU L 210, 31.7.2006, p. 19. [6] Ir-Regolament tal-Kummissjoni (KE) Nru 1828/2006, ĠU L 45, 15.2.2007, p. 3. [7] Ir-Regolament (KE) Nru 1698/2005, ĠU L 277, 21.10.2005, p. 1. [8] Ir-Regolament (KE) Nru 1198/2006, ĠU L 223, 15.8.2006, p. 1. [9] "RAL" ( les restes à liquider ). Impenji miftuħa mis-snin ta’ qabel. [10] Ir-Regolament (KE) Nru 2185/1996, ĠU L 292, 15.10.1996, p. 2. [11] ĠU L 328, 15.12.2005, p. 8.